તા.૧૦.ડીસેમ્બર સાવલી વિધાનસભાની ચૂંટણીની કામગીરીમાં જિલ્લા ચૂંટણી અધિકારી અને કલેકટર દ્વારા ચૂંટણી કામગીરી સોંપવામાં આવી હોવાછતાંય તેનો અનાદર કરનાર કોર્પોરેશન, રેલવે, એમ.એસ.યુનિવર્સિટી, ખેતી, નગરનિયોજન, ડભોઇ કોલેજ, પોસ્ટ વિભાગ અને સ્કૂલ સ્ટાફના કર્મચારીઓને તાત્કાલિક પકડીને હાજર કરવા માટે સાવલીના ચૂંટણી અધિકારીએ ફરમાન કર્યુ છે. આ અંગેની વિગત એવી છે કે સાવલી વિધાનસભા બેઠકની ચૂંટણીને લગતી કામગીરી જિલ્લા કલેકટર દ્વારા સરકારી કર્મચારીઓને સોંપવામાં આવી હતી. જે પૈકી કેટલાક કર્મચારીઓ ચૂંટણી કામગીરી માટે હાજર થઇ ગયા છે. પરંતુ, કેટલાક કર્મચારીઓ બીજી તાલીમમાં હાજર રહ્યા ન હતા. ચૂંટણીની કામગીરીનો અનાદર કરવા બદલ સાવલીના ચૂંટણી અધિકારીએ આવા તમામ ૧૬ કર્મચારીઓ વિરૃધ્ધ ધરપકડ વોરંટ ઇશ્યૂ કર્યા છે અને આ તમામને જે-તે પરિસ્થિતિમાં પકડીને તાત્કાલિક પોતાની સમક્ષ હાજર કરવા અલગ-અલગ પોલીસ સ્ટેશનના અધિકારીઓને જણાવ્યું છે. ચૂંટણી અધિકારી દ્વારા ધરપકડ વોરંટ ઇશ્યૂ થતા સરકારી કર્મચારીઓમાં ફફડાટ ફેલાઇ ગયો છે.